Mindenki a svédektől tartott, ők a harmadikok lettek a budapesti szakácsviadalon. A magyar csapat tagjai anélkül brillíroztak, hogy szóltak volna egymáshoz.

A Magyarországot képviselő Széll Tamás és csapata nyerte a világ legrangosabb szakácsversenyének, a Bocuse d’Or-nak az európai döntőjét, melyet Budapesten tartottak. Második lett Norvégia, a harmadik pedig Svédország.

A 24.hu munkatársa elsőként szólaltatta meg a győztes csapat séfjét.

Csütörtökön hosszabb riportot nézhetnek meg a rendezvényről. Ebből egyebek mellett az is kiderül, hogyan küzdötte le a csapat, hogy az egyik tagnak elszakadt a nadrágja, ami egyébként kizárással járt volna.

Széll Tamás mellett Szabó Kevin, Vomberg Frigyes és Szulló Szabina alkotta a magyar csapatot, a győzelemmel kijutottak Lyonba, a 2017-es világdöntőre.

Az európai döntőn különdíjat kapott az izlandi csapat a legjobb halételért, és a francia csapat a legjobb húsételért. A legjobb commis díját a svéd séf segítője kapta.